**Dohoda**

 **o elektronickom doručovaní uzatvorená podľa § 13 ods. 5 zákona**

**č. 563/2009 Z. z. v znení neskorších predpisov**

Správca dane: Daňový úrad ................................

sídlo: ......................................................

oprávnená osoba : ......................................................

(ďalej len „**správca dane**“)

**a**

Daňový subjekt: .......................................................

trvalý pobyt: .......................................................

DIČ/ dátum narodenia: .......................................................

zastúpený : .......................................................

(ďalej len **„daňový subjekt“**)

správca dane a daňový subjekt ďalej spoločne len „účastníci dohody“

uzatvárajú v súlade s ustanovením § 13 ods. 5 zákona č. 563/2009 Z. z. o správe daní (daňový poriadok) a o zmene a doplnení niektorých zákonov v  znení neskorších predpisov (ďalej len „daňový poriadok“) túto dohodu:

**Článok 1**

**Predmet dohody**

(1) Predmetom tejto dohody je doručovanie podaní elektronickými prostriedkami (ďalej len „elektronické doručovanie“) daňovým subjektom finančnej správe podľa § 13 ods. 5 daňového poriadku za podmienok určených v tejto dohode.

(2) Táto dohoda určuje najmä náležitosti elektronického doručovania, spôsob overovania elektronického podania, spôsob preukazovania doručenia a určenie práv a povinností správcu dane a daňového subjektu pri elektronickom doručovaní podaní, ktoré nebudú autorizované kvalifikovaným elektronickým podpisom alebo uznaným spôsobom autorizácie podľa zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov.

**Článok 2**

**Základné pojmy**

Pre účely tejto dohody sa rozumie pod pojmom:

1. Používateľ špecializovaného portálu prevádzkovaného Finančným riaditeľstvom Slovenskej republiky (ďalej len „používateľ“) – daňový subjekt - fyzická osoba, alebo fyzická osoba splnomocnená daňovým subjektom, alebo fyzická osoba poverená daňovým subjektom,
2. Poverená osoba – poverený zamestnanec daňového subjektu, resp. poverený zamestnanec splnomocneného zástupcu daňového subjektu,
3. Registrácia – je proces, prostredníctvom ktorého sa používateľ stáva registrovaným používateľom elektronických služieb finančnej správy a je mu pridelený identifikátor používateľa,
4. Autorizácia – predstavuje proces, na základe ktorého sú registrovanému používateľovi pridelené oprávnenia a prístupové práva k údajom daňového subjektu, za ktorý chce komunikovať s finančnou správou elektronicky,
5. Autentifikačné údaje – identifikátor a prihlasovacie heslo používateľa, ktoré sú mu pridelené v procese registrácie.

**Článok 3**

**Práva a povinnosti orgánov finančnej správy**

(1) Finančná správa zabezpečí režim nepretržitej prevádzky elektronickej komunikácie a špecializovaného portálu prevádzkovaného Finančným riaditeľstvom Slovenskej republiky (ďalej len „špecializovaný portál“) a režim garantovanej prevádzky špecializovaného portálu v pracovných dňoch v čase od 8:00 do 16:30 hod. s výnimkou prípadov nevyhnutnej údržby informačného systému a nepredvídateľných technických porúch na strane finančnej správy.

(2)Finančná správa zodpovedá za implementované bezpečnostné a kontrolné mechanizmy systému elektronického doručovania v súlade s právnym poriadkom Slovenskej republiky.

(3) V prípade straty, odcudzenia alebo zneužitia autentifikačných údajov alebo v prípade podozrenia ich zneužitia finančná správa, na základe žiadosti daňového subjektu alebo používateľa predloženej správcovi dane, bezodkladne zablokuje prijímanie podaní doručovaných elektronickými prostriedkami, ktoré budú odosielané s použitím týchto autentifikačných údajov.

(4) Finančná správa nezodpovedá za nedoručenie alebo za oneskorené doručenie alebo za nesprávne vyplnenie elektronicky doručených podaní v dôsledku neoprávnenej činnosti, nesprávneho postupu alebo neodbornej manipulácie používateľa pri elektronickom doručovaní daňovým subjektom.

**Článok 4**

**Práva a povinnosti daňového subjektu**

(1) Daňový subjekt je povinný byť sám alebo prostredníctvom poverenej osoby alebo prostredníctvom splnomocnenej osoby používateľom autorizovaných elektronických služieb. Konanie poverenej osoby alebo splnomocnenej osoby sa považuje za konanie daňového subjektu.

(2) Daňový subjekt je zodpovedný za správnosť údajov, na základe ktorých sú používateľovi pridelené autentifikačné údaje a autorizácia na vykonávanie činností za daňový subjekt alebo v mene daňového subjektu podľa tejto dohody.

(3) Daňový subjekt je povinný zabezpečiť utajenie autentifikačných údajov, chrániť ich pred stratou, odcudzením, modifikáciou alebo zneužitím, ďalej je povinný urobiť všetky opatrenia potrebné na zabránenie ich straty, odcudzenia, modifikácie alebo zneužitia neoprávnenou osobou. O tejto povinnosti je daňový subjekt povinný poučiť používateľa, prostredníctvom ktorého daňový subjekt elektronicky doručuje podania finančnej správe.

(4) Daňový subjekt alebo používateľ je povinný bez zbytočného odkladu oznámiť správcovi dane stratu, podozrenie zo zneužitia, neautorizovaného použitia alebo sprístupnenia autentifikačných údajov neoprávneným osobám a požiadať správcu dane o zneplatnenie autentifikačných údajov alebo zablokovanie prístupu k elektronickým službám. O tejto povinnosti je daňový subjekt povinný poučiť používateľa, prostredníctvom ktorého daňový subjekt elektronicky doručuje podania finančnej správe.

(5) Daňový subjekt je povinný bez zbytočného odkladu oznámiť správcovi dane akúkoľvek zmenu jednotlivých identifikačných údajov a ďalších skutočností, ktoré môžu mať vplyv na elektronickú komunikáciu medzi účastníkmi dohody.

(6) Daňový subjekt je povinný zabezpečiť, aby používatelia dodržiavali zásady bezpečnosti pri elektronickej komunikácii medzi stranami dohody.

(7) Daňový subjekt je povinný zabezpečiť, aby mal každý používateľ zriadený vlastný prístup k autorizovaným elektronickým službám. Ak autorizovaný používateľ stratí oprávnenie vykonávať činnosti v službách elektronickej komunikácie, daňový subjekt musí požiadať o zrušenie autorizácie používateľa. Ak povinnosti zabezpečiť úlohy v systéme elektronickej komunikácie budú pridelené inému používateľovi, musí mať tento zriadený vlastný prístup.

**Článok 5**

**Služby elektronického doručovania**

(1) Daňový subjekt akceptuje technické podmienky pre elektronické doručovanie podaní, ktoré sú zverejnené na webovom sídle Finančného riaditeľstva Slovenskej republiky (ďalej len „Finančné riaditeľstvo SR“).

(2) Používateľ sa musí pri elektronickom doručovaní podaní identifikovať svojimi autentifikačnými údajmi.

(3) Služby elektronického doručovania podaní sú nasledovné:

* **služba registrácie používateľov** - služba je realizovaná v prostredí webového sídla Finančného riaditeľstva SR,
* **služba vytvorenia a odosielania podania** - služba je dostupná na webovom sídle Finančného riaditeľstva SR,

Daňový subjekt môže použiť vlastnú službu vytvorenia podania. V takom prípade táto služba musí zabezpečovať vytvorenie a odosielanie podania podľa technických požiadaviek, ktoré sú zverejnené na webovom sídle Finančného riaditeľstva SR.

* **služba prijímania a overovania podania -** služba je realizovaná v prostredí informačného systému finančnej správy prostriedkami špecializovaného portálu,
* **služba výmeny údajov medzi daňovým subjektom a finančnou správou -** služba je realizovaná v prostredí webového sídla Finančného riaditeľstva SR a slúži najmä na odosielanie zásielok s potvrdením o prijatí alebo odmietnutí podania zo strany finančnej správy a ich uloženie pre daňový subjekt. Služba môže obsahovať ďalšiu funkčnosť podľa aktuálnych technických vlastností informačného systému finančnej správy.

**Článok 6**

**Spôsob overovania elektronického podania**

(1) Pre overovanie podania budú využité prostriedky a nástroje špecializovaného portálu v rámci informačného systému finančnej správy.

**Článok 7**

**Spôsob preukazovania doručenia**

(1) Finančná správa bezodkladne po prijatí podania elektronicky oznámi používateľovi prijatie podania na špecializovaný portál alebo oznámi dôvod odmietnutia prijatia podania prostredníctvom služby výmeny údajov.

(2) Zásielka s potvrdením o prijatí podania je podpísaná podpisom špecializovaného portálu a obsahuje najmä:

1. identifikáciu typu podania,
2. garantovaný údaj o čase prijatia podania do prostredia informačného systému finančnej správy,
3. evidenčné číslo,
4. identifikáciu daňového subjektu,
5. informáciu o prijatí, resp. dôvod odmietnutia prijatia podania.

**Článok 8**

**Spoločné a záverečné ustanovenia**

(1) Táto dohoda nadobúda platnosť a účinnosť dňom podpísania účastníkmi tejto dohody.

(2) Táto dohoda zaniká

1. písomnou dohodou účastníkov dohody,
2. výpoveďou ktoréhokoľvek účastníka dohody. Výpoveď musí byť písomná a musí byť doručená druhému účastníkovi dohody. Výpovedná lehota je 10 kalendárnych dní a začína plynúť nasledujúci deň po dni doručenia výpovede druhému účastníkovi dohody.

(3) Táto dohoda je vyhotovená v dvoch rovnopisoch, z ktorých každý z účastníkov dohody obdrží po jednom vyhotovení.

(4) Účastníci dohody vyhlasujú, že si túto dohodu riadne prečítali, jej obsahu porozumeli a na znak toho, že obsah tejto dohody zodpovedá ich skutočnej a slobodnej vôli, ju vlastnoručne podpísali.

V............................. dňa................... V.............................................. dňa ...............

........................................................... ..........................................................................

 správca dane daňový subjekt/splnomocnená osoba